ธปท.ยืนยัน ตู้เอทีเอ็ม ระบบไม่ล่ม
ธปท.แจงระบบเอทีเอ็มไม่ล่ม หลังเข้าใจคาดเคลื่อนว่าทุกธนาคารจะปิดระบบทั้งหมดวันที่ 4 พ.ค.นี้
1 พ.ค. 2559

โพสต์ทูเดย์ - ธปท.แจงระบบเอทีเอ็มไม่ล่ม หลังเข้าใจคาดเคลื่อนว่าทุกธนาคารจะปิดระบบทั้งหมดวันที่ 4 พ.ค.นี้
ฝ่ายประชาสัมพันธ์ ธนาคารแห่งประเทศไทย (ธปท.) หรือแบงก์ชาติ ชี้แจงว่า ข่าวปิดระบบเอทีเอ็มของทุกธนาคารในคืนวันที่ 4 พ.ค. 2559 ที่แชร์กันมากในโลกโซเชียลขณะนี้ ไม่เป็นความจริงแต่อย่างใด โดยการให้บริการเอทีเอ็มของทุกธนาคารยังเป็นไปตามปกติ
ธปท.ยังชี้แจงว่า กรณีข่าวลือที่แชร์กันขณะนี้ว่าในคืนวันที่ 4 พ.ค. 2559 ธนาคารทุกธนาคารจะขึ้นระบบ EMV Chip Card/ISO ตามกฎแบงก์ชาติบังคับให้เปลี่ยนบัตรเอทีเอ็มเป็นชิปการ์ด (Chip Card) ตามมาตรฐาน ISO ให้หมดภายในวันที่ 7 พ.ค.นี้ เหมือนปิดระบบเอทีเอ็มทั้งประเทศพร้อมกันทุกแบงก์นั้น ถือเป็นความเข้าใจที่คลาดเคลื่อน
ทั้งนี้ ธปท.ขอชี้แจงว่า ธนาคารหลายแห่งได้ปรับระบบและตู้เอทีเอ็มให้รองรับบัตรชิปการ์ดแล้ว ที่เหลือจะทยอยปิดไม่พร้อมกัน และการปิดระบบดังกล่าวไม่กระทบกับข้อมูลลูกค้า ซึ่ง ธปท.จะทยอยให้ข้อมูลเป็นระยะต่อไป
สำหรับบัตรเอทีเอ็มแบบชิปการ์ด ธปท.กำหนดให้ทุกธนาคารใช้กับลูกค้าที่เปิดบัญชีใหม่ หรือขอทำบัตรเอทีเอ็มใหม่ ตั้งแต่วันที่ 16 พ.ค. 2559 เป็นต้นไป ส่วนบัตรเอทีเอ็ม แบบแถบแม่เหล็กซึ่งใช้งานในปัจจุบันเป็นส่วนใหญ่ก็ยังใช้งานได้ตามปกติ ควบคู่ไปกับการใช้บัตรเอทีเอ็มใช้ชิปการ์ดแบบใหม่